የወ/መ/ቁጥር 162097
የልደታ ምድብ 1ኛ ወንጀል ችሎት

ሰኔ 30 ቀን 2002 ዓ.ም

ዳኛ ውበቱ አሰፋ

ከሳሽ፡ የፌደራል ዐ/ሕግ - አቶ መሳይ ተድላ ቀረበ

ተከሳሽ፡ አቶ ቢኒያም ጋረደው በቀለ - ቀርቧል


መዝገቡ ተመርምሮ የሚከተለው ፍርድ ተሰጠ፡፡

ፍርድ


ዐ/ሕግ ጥቅምት 30 ቀን 2002 ዓ.ም በተፃፈ የወንጀል ክስ አቤቱታ ተከሳሽ በ1996 ዓ.ም የወጣውን የወንጀል ሕግ አንቀፅ 555(ለ) ላይ የተደነገገውን በመተላለፍ በሌላ ሰው አካ ወይም ጤንነት ላ ጉዳት ለማድረስ አስቦ መስከረም 13 ቀን 2002 ዓ.ም በግምት ከምሽቱ 3፡00 ሰዓት ሲሆን በኮልፌ ቀራንዮ ክፍለ ከተማ ቀበሌ 02/03 ክልል ልዩ ቦታው አየር ጤና ቂርቆስ ባርና ሬስቶራንት ውስጥ የግል ተበዳፈይ አቶ ሰለሞን በርታን በድራፍት ብርጭቆ አፉ ላይ በመምታት ሁለት የፊት ለፊት ጥርሶቹን በማውለቁ እንዲሁም የላይኛው ከንፈሩን በመሰንጠቅ በፈፀመው ከባድ የአካል ጉዳት ማድረስ ወንጀል ተከሷል በማለት ያቀረበ ሲሆን፤ የዐ/ሕግ የክስ አቤቱታ ለተከሳሽ ደርሶትና ተነቦለት ከተረዳው በኋላ ክሱን ሳይቃወም፤ ድርጊቱን አልፈፀምኩም፤ ጥፋተኛም አይደለሁም በማለት ክዶ የተከራከረ ስለሆነ ዐ/ሕግ የግል ተበዳይን ጨምሮ ሁለት ምስክሮችን አቅርቦ ያሰማ ሲሆን እነዚህ ምስክሮችም በሰጡት ቃል፤ የግል ተበዳይ አቶ ሰለሞን በርታ በወቅቱ ከቂርቆስ ባርና ሬስቶራንት ውስጥ ተከሳሽ በጃንቦ ብርጭቆ ከንፈሬን ሲመታኝ ሁለት ጥርሶቼ ወለቁ፤ ከንፈሬም ተሰንጥቋል በማለት ሲያስረዳ፤ ሁለተኛው ምስክር አቶ አሰፋ ሳህሌ ደግሞ በቂርቆስ ባርና ሬስቶራንት ውስጥ ሰራተኛ እንደነበር ገልፆ በወቅቱ ድራፍት እየቀዳሁ ሳለ የግል ተበዳይ መሬት ላይ ወድቋል፤ ማን መታው ስል መጠጥ ቤቱ ውስጥ የነበሩት ተስተናጋጆች ተከሳሽ ይህን ድርጊት እንደፈፀመው ነገሩኝ፤ ከንፈሩ ተሰንጥቋል፤ ጥርሶቹም ወልቀዋል፤ ተከሳሽም እዚያው መጠጥ ቤት ውስጥ ነበር በማለት አስረድቷል፡፡ ከዚህ ሌላ ፍ/ቤቱ ተጨማሪ ምስክሮች እንዲቀርቦ ትዕዛዝ ሰጥቶ በዚሁ መሰረት የቂርቆስ ባርና ሬስቶራንት ባለቤቶች ወ/ሮ አለምፀሐይ ታረቀኝ እና አቶ ወንድወሰን ዳኛቸው ቀርበው በሰጡት ምስክርት በዕለቱ በመጠጥ ቤቱ ውስጥ ፀብ ተፈጠረ ተብሎ ተነግሮን እኛም ወደ ቤቱ ስንገባ የግል ተበዳይ ተጎድቷል፤ ወዲያው በመኪና ወደ ህክምና እንዲወሰድ አድርገናል፤ ጉዳቱን ማነው ያደረሰበት በማለት ስራተኞቻችን ስንጠይቅ ቢኒያም ነው ጉዳቱን ያደረሰበት በማለትም ነግረውናል ብለው አጠቃለዋል፡፡ የህክምና ማስረጃውም በግል ተበዳይ ጥርስና ከንፈር ላይ የደረሰውን ጉዳት የሚገልፅ ነው፡፡ ፍ/ቤቱም እነዚህን የሰውና የሰነድ ማስረጃዎች መርምሮ ተከሳሽ በግል ተበዳይ ሰለሞን በርታ ላይ ጉዳት ያደረሰ ስለሆነ፤ ጉዳቱም ከባድ በመሆኑ በተከሰሰበት በወንጀል ሕግ አንቀፅ 555(ለ) ስር እንዲከላከል በወንጀለኛ መቅጫ ሕግ ሥነ ሥርዓት ቁጥር 142(1) መሰረት ታዟል፡፡

ተከሳሽም እከላከላለሁ ብሎ ሁለት የመከላከያ ምስክሮችን በማቅረብ ያሰማ ሲሆን የተሰሙበት ጭብጥም በዕለቱ ከመከላከያ ምስክሮቹ ጋር አብረን እንደነበርንና ወደ ቤትም አብረን እንደገባን፤ በዕለቱም የግል ተበዳዩ እኔን ሰድቦኝ ከዚያ እንደተገላገልን አስረዳለሁ ብሎ አስመዝግቦ በዚሁ መሰረት ሁለቱ የመከላከያ ምስክሮች ቀርበው በደንቡ መሰረት መኃላ ፈፅመው የመሰከሩ ሲሆን ቃላቸውም ከመዝገቡ ጋር ተያይዞ ይገኛል፡፡

ፍ/ቤቱም ተከሳሽ ባቀረበው የመከላከያ ማስረጃ በዐ/ሕግ በኩል የቀረበበትን ክስና ማስረጃ አስተባብሏል ወይ የሚለውን ነጥብ የመረመረ ሲሆን የተከሳሽ ሁለቱ የመከላከያ ምስክሮች በወቅቱ በቂርቆስ ባርና ሬስቶራንት ውስጥ እንደነበሩ ገልፀው የግል ተበዳይና ተከሳሽ ሲነጋገሩ እንደነበር፤ ከዚያም ፀብና ግርግር በግርሰሪው ውስጥ ተፈጥሮ ተከሳሽን አንደኛው የመከላከያ ምስክር ይዞት ወደ ቤቱ እንደወሰደው አስረድተዋል፡፡ የግል ተበዳይም በወቅቱ ጉዳት ደርሶበት መሬት ላይ ወድቆ እንደነበር አስረድተዋል፡፡ ነገር ግን ሁለቱም ምስክሮች ተከሳሽ የግል ተበዳይን በድራፍት ብርጭቆ አፉን አካባቢ በመምታት ጉዳት አላደረሰበትም በማለት ለማስረደታ አልቻሉም፡፡ ይልቁንስ የግል ተበዳይና ተከሳሽ በወቅቱ ቃላት ይለዋወጡ እንደነበር፤ በዚህ ጊዜም የተከሳሽ አንደኛው የመከላከያ ምስክር ከግሮሰሪው በረንዳ ላይ እንደነበር ገልፆ በኋላ ግን ወደ ውስጥ በመግባት ያገላገለ መሆኑን ያስረዳ ሲሆን ከዚህ ለመገንዘብ የሚቻለው ተከሳሽ በግል ተበዳይ ላይ ጉዳቱን ካደረሰ በኋላ ወደ ውስጥ በመግባት ይዞት የወጣ መሆኑን እንጅ ድርጊቱን አለመፈፀሙን አላስረዳለትም፡፡ ሁለተኛው ምስክርም እንዲሁ ግርግር ነበር፤ የግል ተበዳይ በወቅቱ ጉዳት ደረሰበት ከማለት ውጭ ተከሳሽ ከግል ተበዳይ ጋር ምንም አይነት ግንኙነት አልነበረውም፤ ጉዳቱንም አላደረሰም በማለት አላስረዳለትም፡፡ በመሆኑም ተከሳሽ ባቀረበው የመከላከያ ማስረጃ በዐ/ሕግ በኩል የቀረበበትን ክስና ማስረጃ ያላስተባበለ ስለሆነ ተከሳሽ በወንጀል ሕግ አንቀፅ 555(ለ) ስር ጥፋተኛ ነው በማለት በወንጀለኛ መቅጫ ሕግ ሥነ ሥርዓት ቁጥር 149(1) መሰረት ውሳኔ ተሰጥቷል፡፡
የቅጣት አስተያየት

ዐ/ሕግ፡ የቅጣት ማክበጃም ሆነ ማቅለያ ስለሌለ ፍ/ቤቱ በቅጣት አወሳሰን 

       መመሪያው መሰረት የሚያርምና የሚያስተምር ቅጣት ይወሰን አለ፡፡
ተከሳሽ፡ ዕድሜዬ 27 ዓመት ነው፤ ትዳርና ልጅ የለኝም፤ ሥራዬ ሹፌር ነው፤

        የወር ገቢዬ ብር 600.00(ስድስት መቶ ብር) ነው፤ የምኖረው ከቤተሰብ 

        ጋር ነው፤ የትምህርት ደረጃዬ 10ኛ ክፍል ነው በማለት አመለከተ፡፡
ፍ/ቤቱም መዝገቡን መርምሮ የሚከተለው የቅጣት ውሳኔ ወስኗል፡፡

ውሳኔ


በወንጀል አድራጊ ላይ የሚወሰነው ቅጣት ወንጀል ሕጉን ግብና ዓላማ ሊያሳካ እንደሚገባ የታመነ ነው፡፡ በዚህም መሰረት የወንጀል ሕግ ዓላማ ለጠቅላላው ጥቅም ሲባል የአገሪቱን መንግስት፤ የነዋሪዎቿን ሰላም፤ ደህንነት፤ ሥርዓት፤ መብትና ጥቅም መጠበቅና ማረጋገጥ ነው፡፡


የወንጀል ሕግ ግብ ደግሞ በዋናነት ስለወንጀሎችና ስለቅጣታቸው በቅድሚያ ማስጠንቀቂያ በመስጠት ወንጀል እንዳይፈፀም መከላከል ሲሆን፤ ሕጉን ተላልፈው ወንጀል የሚፈፅሙትን ደግሞ ተቀጥተው ሌሎች ወንጀል እንዳይፈፅሙ፤ እንዲቆጠቡና ለሌሎች ማስተማሪያ እንዲሆኑ ወይም እንዲታረሙ በማድረግ ወይም ተጨማሪ ወንጀሎች እንዳይፈፀሙ እርምጃዎች እንዲወሰድባቸው ማድረግ ስለመሆኑ በ1996 ዓ.ም ከወጣው የኢ.ፌ.ዲ.ሪ.የወንጀል ሕግ አንቀፅ 1 ድንጋጌ ለመገንዘብ ይቻላል፡፡


የወንጀል ሕጉን ግብና ዓላማ ለማሳካት ፍ/ቤቱ በወንጀለኛው ላይ የሚወስነው ቅጣት በአንድ በኩል ወጥነትን፤ ተመዛዛኝነትን እና ፍትሀዊነትን ለማረጋገጥ በሌላ በኩል ደግሞ የወንጀል አድራጊውን ግላዊ ባህሪና የወንጀል አፈፃፀም ክብደት መዝኖ ቅጣት ለመወሰን እንዲያስችል ታስቦ የወጣውን የፌደራል ጠቅላይ ፍ/ቤት የወንጀል ቅጣት አወሳሰን መመሪያ ቁጥር 1/2002 እና የወንጀል ሕጉን ድንጋጌዎች መሰረት ተደርጎ የሚከተለው ቅጣት ተወስኗል፡፡


 ተከሳሽ ጥፋተኛ የተባለበት በ1996 ዓ.ም የወጣው የወንጀል ሕግ አንቀፅ 555(ለ) ደረጃ የወጣለት ወንጀል በመሆኑ በቅጣት አወሳሰን መመሪያው ክፍል ሦስት ንዑስ ክፍል አንድ እና አባሪ 3 መሰረት የወንጀሉ ደረጃ 2 ሲሆን ተጓዳኝ እርከኑ 6 ነው፡፡ የእርከን 6 ፍቅድ ስልጣን ከ8 ወር እስከ 1 ዓመት ሲሆን ፍ/ቤቱ አስራ አንድ ወርን መነሻ ቅጣት በማድረግ ወስኗል፡፡ 


ዐ/ሕግ በወንጀል ሕግ አንቀፅ 84 መሰረት ጠቅላላ የቅጣት ማክበጃ እንዳለው ተጠይቆ ያላቀረበ ስለሆነ ፍ/ቤቱ በዚህ ረገድ ቅጣቱን አላከበደውም፡፡ በሌላ በኩል ተከሳሽ የቅጣት አስተያየት እንዲያቀርብ ተጠይቆ በወንጀል ሕግ አንቀፅ 82 ወይም/እና 86 መሰረት በማስረጃ ተደግፎ የቀረበ የቅጣት ማቅለያ ያላቀረበ ስለሆነ ፍ/ቤቱ ቅጣቱን አላቀለለውም፡፡


በመሆኑም ፍ/ቤቱ ከላይ በተገለፀው እርከን 6 ላይ ያለውን ፍቅድ ስልጣን መሰረት አድርጎ የተከሳሽን የትምህርት ደረጃና የኑሮ ሁኔታ ከግንዛቤ በማስገባት ተከሳሹን ያርመዋል ወደፊትም ያስተምረዋል ብሎ በታመነበት በአስራ አንድ ወር ቀላል እስራት እንዲቀጣ ተወስኗል፡፡

ትዕዛዝ

1ኛ. የአዲስ አበባ ማረሚያ ቤት በተከሳሹ ላይ የተወሰነው ቅጣት ከዛሬ ጀምሮ

    እንዲያስፈፅም ታዟል፡፡ ይፃፍ፡፡

2ኛ. የይግባኝ መብት እንዳለ በችሎት ተነገረ፡፡

3ኛ. በዚህ መዝገብ የተገባ የዋስትና ግዴታ ቀሪ ሆኗል፡፡

4ኛ. መዝገቡ ተዘጋ ወደ መ/ቤት ይመለስ፡፡ 

